গোধরা পরবর্তী কাণ্ডে অভিযুক্ত ছয়জনকে মুক্তি সুপ্রিম কোর্টের

নয়াদিল্লি: গোধরা (Godhra) কাণ্ডের পরবর্তী হিংসায় অভিযুক্ত ছয়জনকে মুক্তি দিল সুপ্রিম কোর্ট (Supreme Court)। বিচারপতি পি এস নরসিংহ (Justice PS Narsingha) ও বিচারপতি মনোজ মিশ্রের (Justice Manoj Mishra) অভিমত, অপরাধ স্থলের আশেপাশে থাকার কারণে অপরাধ প্রমাণিত হয় না। বিশেষত যেখানে দাঙ্গা হচ্ছে, সেখানে সাধারণ মানুষও আটকে গিয়ে ষড়যন্ত্রকারী হিসেবে ধরা পড়তে পারেন।

শীর্ষ আদালত আরও বলে, এমন প্রেক্ষাপটে সাক্ষীদের বয়ান অত্যন্ত সতর্কতার সঙ্গে খতিয়ে দেখতে হবে। নির্দিষ্টভাবে অভিযুক্তকে চিহ্নিত করতে পারার পাশাপাশি যদি ঘটনায় অভিযুক্তের ভূমিকা সাক্ষী বলতে না পারেন, সেখানে অভিযোগ দাঁড়ায় না। আদালতকে দেখতে হবে, পরিস্থিতির ফেরে আটকে যাওয়া কোনও নিরপরাধ যেন এমন ঘটনায় সাজা না পান।

আরও পড়ুন: শিন্ডেকে ব্যঙ্গ কুণাল কামরার, শিবসেনার ভাঙচুর

২০০২ সালের ফেব্রুয়ারিতে গোধরায় ৫২ জন করসেবককে জ্যান্ত পুড়িয়ে মারার ঘটনার পরিপ্রেক্ষিতে গুজরাটের ভাদোদ গ্রামে হওয়া হিংসার পরিপ্রেক্ষিতে ওই ছয়জন সহ ১৯ জনকে অভিযুক্ত করা হয়। কিন্তু ২০০৫ সালে নিম্ন আদালত অভিযুক্তদের মুক্তি দেয়। যদিও ২০১৬ সালের গুজরাট হাইকোর্ট (Gujrat High Court) সেই রায় আংশিক বদল করে। ১২ জনকে মুক্তি দিলেও এই ছয়জনকে সাজা দেয়। সেই রায় সুপ্রিম কোর্টে চ্যালেঞ্জ করার পর একজনের ইতিমধ্যেই মৃত্যু হয়েছে।